MaiTe: Dikolong tša mmušo! O tla fetolwa ke mang Ba re morutiši wa gagwe wa ka phapošeng ga a gona. O tla ba wa mo nyakela sekolo gona kua toropong? Ka lapeng la Makhado le Meisie go be go le merafe ye mebedi; Bammala ba bane le Bomantsho ba babedi. Ka moka ba be ba bolela seAfrikaanse. Ge Mashudu Makhado a rupelwa ka tša bophodisa go be go šomišwa Seburu fela. Mošomong le gona go be go le bjalo, ntle le ge o ka hwetša go se na le lephodisa la Lekgowa le ka le tee. Go ba bangwe ba maphodisa a Bathobaso, Seburu se be se medile, mo ba bego ba no thoma ka gore: "Ja! Wat soek jy" goba "wat gaan aan" le ge ba boledišana le Bathobaso, bangwe ba bona ba sa tsebego le molomo wa sekolo. Ge setšene wa Mothomoso a omanya maphodisa a mangwe, a bona "Morena" a le kgauswi, o be a gakala, a omanya ka Seburu fela. Le Meisie, Makhado o mo apišitše ka Seburu gomme lehono ga go makatše ge Seburu e le leleme la ka gae?